送凝神張先生還茅山
作者：曹勛
朝代：宋

paragraphs: 我家天台玉霄峰，旁臨雲海空復空。
水光際天接山影，山間樓閣相溟濛。
仙人騎鯨度空碧，步虛聲下飄天風。
纓冠葳蕤跨綵翼，子晉鳳笙驚盲聾。
半夜電雷動巖壑，一壇松檜知仙公。
別來放跡入朝市，但覺塵土填心胸。
猿驚鶴怨愧昏旦，竹露蘿月徒葱蘢。
君庵三茅何沖融，暮春旅寓凡聖同。
同造勝境瞻真蹤，弟兄乘雲御飛龍。
爲時作瑞留從容，但見仙驥頂有紅。
凝神坐嘯隠萬松，粲粲玉齒猶顔童。
珮聲促詔朝帝宮，清浄爲正裨舜聰。
坐乎少廣追崆峒，物不疵癘壽域中。
翩然鶴歸茅岫東，一篙秋靜磨青銅。
他年我亦披蒙茸，草屨瘦藤饑不充，應許下竈爲陪從。